FI Euroopan unionin virallinen lehti C 186/6

Kuulemismenettelystä vastaavan neuvonantajan loppukertomus (1)

ChemChina/Syngenta

(Asia M.7962)

(2017/C 186/06)

1. Euroopan komissio, jäljempänä ’komissio’, vastaanotti 23. syyskuuta 2016 neuvoston sulautuma-asetuksen (2) 4 artiklan mukaisen ilmoituksen ehdotetusta yrityskeskittymästä, jolla kiinalainen valtion omistama yritys China National Chemical Corporation, jäljempänä ’ChemChina’, hankkii sulautuma-asetuksen 3 artiklan 1 kohdan b alakohdassa tarkoitetun määräysvallan sveitsiläisessä yrityksessä Syngenta AG, jäljempänä ’Syngenta’, ostamalla osakkeita, jäljempänä ’liiketoimi’. Yrityksiin ChemChina ja Syngenta viitataan jäljempänä yhdessä ’osapuolina’.

2. ChemChina toimii maatalouskemikaalien alalla yrityksen China National Agrochemical Corporation kautta, joka hallinnoi kokonaan omistamaansa, Israelissa sijaitseva tytäryhtiötään Adama Agricultural Solutions, jäljempänä ’Adama’. Adama toimii ensisijaisesti patenttisuojan ulkopuolisten formuloitujen kasvinsuojelutuotteiden valmistuksen ja myynnin alalla maailmanlaajuisesti. Syngenta on maailmanlaajuinen maatalouskemikaalien alan yritys, jonka liiketoimintaan kuuluu muun muassa kasvinsuojelutuotteiden ja siementen tutkimus, kehitys, valmistus ja markkinointi.

3. Ensimmäisen tutkimusvaiheen perusteella komissiolla oli vakavia epäilyjä siitä, soveltuuko liiketoimi sisämarkkinoille ja ETA-sopimuksen toimintaan, erityisesti liittyen liiketoimen horisontaalisiin vaikutuksiin monilla eurooppalaisilla kasvinsuojelutuotteiden markkinoilla. Lisäksi tarvittiin lisätutkimuksia, jotka koskivat nurmikko- ja puutarhatuotteita, useiden tehoaineiden maailmanlaajuisia tukkumyyntimarkkinoita ja mahdollisia niputuskäytäntöjen aiheuttamia markkinoilta poissulkevia vaikutuksia. Komissio antoi 28. lokakuuta 2016 sulautuma-asetuksen 6 artiklan 1 kohdan c alakohdassa tarkoitetun päätöksen menettelyn aloittamisesta, ja osapuolet toimittivat siitä kirjalliset huomautuksensa 9. ja 29. marraskuuta 2016.

4. Osapuolten pyynnöstä liiketoimea koskevan toisen vaiheen tutkimuksen määräaikaa pidennettiin 16. marraskuuta 2016 kymmenellä työpäivällä sulautuma-asetuksen 10 artiklan 3 kohdan toisen alakohdan nojalla. Saman oikeusperustan nojalla ja osapuolten suostumuksella komissio pidensi tutkimuksen määräaikaa 3. tammikuuta 2017 edelleen kymmenellä työpäivällä.

5. Myönsin pyynnöstä 11. tammikuuta 2017 yritykselle Finchimica SpA oikeuden tulla kuulluksi asiassa kolmantena osapuolena.

6. Osapuolet toimittivat ensimmäiset sitoumukset 10. tammikuuta 2017. Komission tekemästä, 10. tammikuuta 2017 aloitetusta pakettia koskevasta kohdennetusta markkinatestistä saadun palautteen perusteella osapuolet toimittivat parannetut sitoumukset 27. tammikuuta 2017, jäljempänä ’lopulliset sitoumukset’.

7. Komissio ei antanut väitetiedoksiantoa (3). Komission asetuksen (EY) N:o 802/2004 (4) 14 artiklan mukaista virallista suullista kuulemista ei järjestetty.

8. Päätösluonnoksessa komissio päättelee, että lopulliset sitoumukset ovat asianmukaiset ja riittävät poistamaan tehokkaan kilpailun olennaiset esteet niillä kasvinsuojelutuotteiden markkinoilla, joilla kilpailuongelmia on havaittu. Näin ollen komissio julistaa liiketoimen sisämarkkinoille ja ETA-sopimuksen toimintaan soveltuvaksi edellyttäen, että osapuolet noudattavat lopullisiin sitoumuksiin liittyviä ehtoja ja velvoitteita.

9. Olen tarkastellut päätösluonnosta päätöksen 2011/695/EU 16 artiklan 1 kohdan mukaisesti ja tullut siihen tulokseen, että siinä käsitellään ainoastaan sellaisia väitteitä, joista osapuolille on annettu mahdollisuus esittää näkemyksensä.

10. Katson kaiken kaikkiaan, että menettelylliset oikeudet ovat tosiasiallisesti toteutuneet tässä asiassa.

Bryssel 24. maaliskuuta 2017. Joos STRAGIER

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29) 16 ja 17 artiklan mukaisesti.

(2) Neuvoston asetus (EY) N:o 139/2004, annettu 20 päivänä tammikuuta 2004, yrityskeskittymien valvonnasta (’EY:n sulautuma-asetus’) (EUVL L 24, 29.1.2004, s. 1) jäljempänä ’sulautuma-asetus’.

(3) Sulautuma-asetuksen 10 artiklan 2 kohdan mukaisesti ”edellä 8 artiklan 1 tai 2 kohdassa tarkoitetut, ilmoitettuja keskittymiä koskevat päätökset on tehtävä heti, kun ilmenee, että 6 artiklan 1 kohdan c alakohdassa tarkoitettuja vakavia epäilyjä ei enää ole erityisesti keskittymään osallistuvien yritysten tekemien muutosten vuoksi”. Tästä syystä, jos osapuolet ovat tarjonneet sitoumuksia ennen kuin komissio on antanut väitetiedoksiannon ja kyseiset sitoumukset ovat riittävät poistamaan vakavat epäilyt, komissio antaa 8 artiklan 2 kohdassa tarkoitetun päätöksen antamatta väitetiedoksiantoa. Katso esimerkiksi asian COMP/M.5440 Lufthansa/Austrian Airlines 10 kohta ja komission tiedonanto neuvoston asetuksen (EY) N:o 139/2004 ja komission asetuksen (EY) N:o 802/2004 mukaisesti hyväksyttävistä korjaustoimenpiteistä (EUVL C 267, 22.10.2008, s. 1, 18 kohta).

(4) Yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta annettu komission asetus (EY) N:o 802/2004 (EUVL L 133, 30.4.2004, s. 1; oikaisu EUVL L 172, 6.5.2004, s. 9).